Liite 2

**LIEDON SOTAVETERAANIT RY:N VUOSIKERTOMUS VUODELTA 2011**

**Yleistä**

Vuosi 2011 oli yhdistyksemme 42. toimintavuosi ja itsenäisyytemme 94. vuosi. Veteraanien keski-ikä on jo 89 vuotta. Ikääntyneet veteraanit ovat siinä elämänvaiheessa, jossa vanhuuden huollolla ja kuntoutuksella on keskeinen merkitys. Jatkossa tulee kiinnittää yhä enemmän huomiota avustustoimintaan, lähi- ja omaispalveluun. Samoin pitää yhä enemmän tukea sotaveteraanien ja heidän puolisoidensa ja leskiensä asumista omissa kodeissaan.

Yhdistyksellä on ollut paljon toimintaa ja tilaisuuksiin on osallistunut runsaasti jäseniä. Toiminta on ollut kaikki huomioonottavaa ja yhteishenki on ollut erinomainen. On hienoa todeta, että edelleen halutaan kuulua hyvään ja hienoon joukkoon. Ilolla voidaan todeta, että nuoriso on kiinnostunut osallistumaan tapahtumiimme.

Tavoitteena on edelleen lisätä yhteistoimintaa ja yhteisiä tilaisuuksia sotainvalidien kanssa. Joulujuhla järjestettiin ensimmäisen kerran yhdessä.

Liedon kunta jatkoi edellisten vuosien tapaan yhdistyksemme tukemista antamalla rahaa kuntoutukseen ja henkisen vireyden ylläpitämiseen, kotiavustajatoimintaan sekä yleishyödylliseen toimintaan.

Veteraaniperinteen siirtämistä on edelleen jatkettu useissa tilaisuuksissa.

Naisjaoston lakkauttamisen jälkeen on selvitelty jäsenasioita. Perinne- ja tukijaostoon on liittynyt kymmeniä uusia sellaisia jäseniä, jotka eivät ole veteraaneja tai veteraanileskiä tai –puolisoita.

Ikäpartion laulajat ja soittajat ovat yhä enemmän ottaneet vastuuta jäsenistön viihtyvyydestä. Kiitos esiintymisaktiivisuudesta kaikille taiteilijoille, erityisesti Väinö Kaukoselle.

Kuluneena vuonna palkittiin noin 40 aktiivia sotaveteraanityön tukemisesta.

**Osallistuminen tapahtumiin**

* Piirihallituksen kokoukseen Maskun Kiisanpirtillä helmikuun 17. päivänä osallistuivat Tauno Peltola ja Paula Peltola Siellä kuultiin asiallisia ja hyviä esityksiä.
* Yhdistyksen pitkäaikaisen Naisjaoston puheenjohtajan Aino Jalosen hautajaisiin osallistuttiin 18. päivänä helmikuuta.
* Sotaveteraanipiirin vuosikokoukseen Loimaan Sarka- museossa 9.3 osallistui Tauno Peltola.
* Yhdistyksen vuosikokous pidettiin Korsutuvalla 10.3. ja siihen osallistui 29 henkilöä.
* Maaliskuun 13. päivänä muistettiin talvisodan päättymistä. Ensin osallistuttiin jumalanpalvelukseen ja seppeleenlaskuun kirkolla ja sitten järjestettiin yhdessä seurakunnan kanssa talvisodan päättymisen muistotilaisuus seurakuntatalolla.
* Korsulla järjestettiin maaliskuun 23. päivänä sotaveteraanikinkerit. Paikalla 22 henkilöä. Kirkkoherra Esko Laine johti tilaisuuden. Kanttorina toimi Svetlana Jääskeläinen.
* Piirihallituksen järjestäytymiskokoukseen Nousiaisissa 31.3 osallistui Tauno Peltola.

Piirin työvaliokuntaan tuli valituksi Markku Heinonen.

* Puhaltajien konsertti veteraanien hyväksi järjestettiin kunnantalolla 2. huhtikuuta. Paikalla oli runsaasti yhdistyksemme jäseniä.
* Tuija Sauran Muistojen konsertti järjestettiin 5. huhtikuuta Turun VPK:n talolla. Paikalla oli muutamia lietolaisia. Noin 150 henkilöä jouduttiin käännyttämään pois tilan puutteen vuoksi.
* Ilkka Kallion muistokonsertti järjestettiin 15. huhtikuuta kuntalaisten talolla. Veteraaneja oli paikalla noin 20 henkilöä.
* Loimaan seudun sotaveteraanien 45-vuotisjuhlaan 17. huhtikuuta yhdistystä edustivat Kauko ja Nelli Tomberg.
* Kansallinen Veteraanipäivä 27. huhtikuuta alkoi seppeleenlasku klo 11 Liedon kirkolla, jossa kenttähartauden piti Esko Laine. Liedon kunta järjesti bussikuljetuksen veteraanipäivän valtakunnalliseen pääjuhlaan Turun messukeskukseen, minne osallistui 21 lietolaista.
* Unto Junnila ja Esko Salminen osallistuivat 3 - 4. toukokuuta joululehden ilmoitustenhankkijoiden risteilyyn.
* Toukokuun 7.päivänä Anja Kaukonen järjesteli jälleen kerran Teatterimatkan. Tampereelle ”Lentävät morsiamia” katsomaan osallistui 54 henkilöä.
* Toukokuun 11. päivänä järjestettiin palkitsemistilaisuus Korsulla. Paikalla oli 45 henkilöä.
* Toukokuun 12. osallistuttiin Tangomessuille Littoisten työväentalolla. Ikäpartio järjesti tilaisuutta yhdessä seurakunnan kanssa ja sali oli täynnä kuulijoita.
* Toukokuun 13. päivänä osallistuttiin sv-piirin organisoimaan vierailuun Porin Prikaatiin. Matkalle osallistui 12 yhdistyksen jäsentä.
* Toukokuun 15. päivänä osallistuttiin Kaatuneiden muistopäivän jumalanpalvelukseen.
* Toukokuun 18. järjestettiin kevätsiivoustalkoot Korsulla.
* Toukokuun 19. päivänä osallistuivat Liisa Lahtinen ja Pirjo Hietakangas tukijäsenten koulutuspäivään Lehmirannassa.
* Kesäkuun 12. vietettiin Marsalkka Mannerheimin muistojuhlaa Askaisissa.
* Kesäkuun 15. päivänä kesäteatteriesitykseen, ”Kohtuuttomuus kaikessa”, Raumalla osallistui 38 henkilöä.
* Kesäkuun 28.vietettiin seurakunnan järjestämää retkipäivää Halssissa. Osanottajia oli yhteensä noin 20 henkilöä.
* Heinäkuun 3. päivänä osallistuttiin Metsäkirkkotapahtumaan Kyrössä. Yhdistyksestä mukana oli 4 henkilöä.
* Suunniteltu kesäretki jouduttiin peruttamaan vähäisen kiinnostuksen vuoksi.
* Heinäkuun 27. päivänä järjestetylle retkelle Pöytyälle osallistui 20 yhdistyksen jäsentä. Menomatkalla poikettiin Tarvasjoen kotiseutumuseossa tutustumassa jatkosodasta kertovaan näyttelyyn.
* Loimaalaiset kävivät retkellä Liedossa elokuun 4. päivänä. Vieraita oli 25 ja omaa väkeä 22 henkilöä.
* Elokuun 12.iltana Ikäpartio järjesti perinteisen yhteislaulutapahtuman savusaunalla. Tilaisuus keräsi jälleen suuren joukon laulun ystäviä ja paikalla oli yhteensä 56 henkilöä.
* Elokuun 19. järjestettyyn Rosvopaistitilaisuuteen Raumalla osallistui 10 yhdistyksen jäsentä. Tilaisuuden järjestivät puolustusvoimat ja Finnairin lentävä henkilöstö.
* Elokuun 28. päivänä järjestettyyn Tarvasjoen Sotaveteraanien 45-vuotisjuhlaan osallistuivat Urho Jalonen ja Jouko Koli.
* Syyskuun 14. päivänä järjestettiin perinteinen Puolustusvoimien Tattoo-tapahtuma Turku-hallissa. Mukana oli 25 yhdistyksen jäsentä.
* Syyskuussa Kauko Tomberg osallistui yhdistyksen edustajana Varsinais-Suomen Aluetoimiston järjestämiin kutsuntoihin Liedossa.
* Lokakuun 2. päivänä osallistuttiin Mikkelin markkinoille hernekeittoa myyden. Sää suosi ja kaksi kenttäkeittimellistä hernekeittoa meni jälleen hyvin kaupaksi. Keitto loppui heti puolen päivän jälkeen.
* Varsinais-Suomen Sotaveteraanipiirin 45-vuotisjuhlaan, sen naisjaoston 40-vuotisjuhlaan ja Huolto- ja tukiyhdistyksen 40-vuotisjuhlaan lokakuun 8. päivänä osallistui 9 yhdistyksen jäsentä.
* Tauno Peltola osallistui lokakuun 25. päivänä jäsenrekisterikoulutukseen Turussa.
* Piirin hengellisen työn seminaariin Sauvossa lokakuun 27. päivänä osallistui Kauko Tomberg.
* Marraskuun 9. päivänä järjestettiin palkitsemistilaisuus Korsulla.
* Marraskuun 16. päivänä piirin seminaariin Kiisanpirtillä Maskussa osallistuivat Urho Jalonen, Kauko Tomberg, Tauno ja Paula Peltola sekä Liisa Lahtinen.
* Joulujuhlaa yhdessä Sotainvalidien ja jaostojen kanssa vietimme marraskuun 25. iltana Härkätien kahvila-ravintolassa. Saimme nähdä ja kuulla hyvää ohjelmaa ruokailun ohessa. Ohjelma järjestettiin pääosin omin voimin. Mukana olivat muun muassa kunnanhallituksen puheenjohtaja Anna-Liisa Koivisto, kirkkoherra Esko Laine puolisoineen ja sv-piirin toiminnanjohtaja Osmo Suominen. Paula Peltola oli jälleen laatinut jouluaiheisen tietokilpailun. Osallistujia oli 102+8 henkilöä.

Liedon Maamiesseura lahjoitti veteraaneille 110-vuotisjuhlansa tuoton eli 1360 euroa.

* Joulujuhlassa ja sen jälkeen jaettiin joululehti noin 300 veteraanille, veteraanileskelle ja hoitolaitoksiin edellisvuosien tapaan. Perinne- ja tukijaosto hoiti jaon erinomaisesti. Lehtiä toimitettiin myös koteihin sekä laitoshoidossa oleville terveyskeskuksen vuodeosastolle ja vanhainkotiin. Yleisiin tiloihin, kuten kirjastoon ja kunnantalolle jaettiin lehtiä suurelle yleisölle luettavaksi. Ilmoituksia joululehteen perinne- ja tukijaosto keräsi erittäin hyvin. Siitä kuuluu suuri kiitos Unto Junnilalle ja hänen tiimilleen. Kiitos kirjoittajille, eli Sirkalle, Kallelle ja Paavolle.
* Osallistuttiin kunnan järjestämään itsenäisyyspäivän viettoon. Perinne- ja tukijaosto sekä kunta järjestivät yhdessä kunniavartion Sankarihaudalle ja käynnit Veteraanikivelle ja Isänmaan Puolustajien kivelle sekä Karjalaan jääneiden muistokivelle. Pääjuhlaa vietettiin kunnantalolla, jossa hienon juhlapuheen piti Roope Lipasti. Väkeä oli noin 200 henkilöä.
* Henrik Johansson, Paavo Kallio ja Unto Junnila osallistuivat kutsuttuina yhdistyksen edustajina Turun varuskunnan komentajan tarjoamalle joululounaalle Pansiossa joulukuun 13. päivänä.
* Perinteistä joulusaunaa vietettiin korsulla joulukuun 21. päivänä. Lämpimät kiitokset ansaitsee Pertti Peltola lämpimästä saunasta ja maittavasta kalailtapalasta.
* Kauko Tomberg on osallistunut yhdistysten edustajana Nautelankoski-säätiön hallitukseen. Varahenkilönä on toiminut Urho Jalonen.
* Muutama yhdistyksemme jäsen osallistui vuoden aikana JR 35:n kokoontumisiin.
* JR 35:n hallituksessa Urho Jalonen on edustanut yhdistystämme.

Jäseniä muistettiin kortilla ja tervehdyskäynnillä heidän täyttäessään 85 vuotta. 90-vuotispäivän kunniaksi on jäseniä käyty onnittelemassa kukkatervehdyksin. Täytettyään yli 90 vuotta yhdistyksen jäsentä on onniteltu joka vuosi korttitervehdyksellä. Kuluneena vuonna yksi henkilö täytti 97 vuotta, yksi 96 vuotta, kolme 95 vuotta, kaksi 94 vuotta, kaksi 93 vuotta, yksi 92 vuotta, seitsemän 91 vuotta, neljä 90 vuotta ja kymmenen 85 vuotta.

**Palkitsemiset**

Sotaveteraaniliiton ansioristillä palkittiin Henrik Johansson.

Sotaveteraaniliiton kultaisella ansiomerkillä palkittiin Kerttu Korsimo, Veikko Sairanen, Jussi Hakala, Mika Vuorinen, Antti Jokioinen, Simo Hietakangas, Veli-Pekka Prinssi, Pauli Puisto, Juha Niemelä, Martti Hörkkö, Matti Huhtala, Aarne Ylitalo ja Pertti Kapanen.

Sotaveteraaniliiton hopeisella ansiomerkillä palkittiin Anneli Nurmi, Erik Norrgård, Paavo Kallio, Veikko Mörsky, Reino Jalonen, Antero Lenkkeri, Pertti Lenkkeri, Mauri Ahtinen, Kai Ahtinen, Reijo Jokisipilä, Tuija Säteri, Marja-Leena Reunanen, Elina Tupala, Mauno Lahtinen ja Jari Sairanen.

Yhdistys palkitsi sotaveteraaniliiton pronssisella harrastemerkillä Paula ja Tauno Peltolan, Pirkko Aaltosen, Antti Tuomolan, Simo Vastamäen, Ilari Kulmalan, Tauno Kesäläisen ja Mika Sinkkosen.

Yhdistys palkitsi sotaveteraanien ”Kolme sukupolvea”-reliefillä Raino Jokisipilän.

Jarmo Ahdolle luovutettiin yhdistyksen standaari merkkipäivän johdosta.

Markku Heinonen vastaanotti Varsinais-Suomen Sotaveteraanipiirin pienoislipun.

**Kuntoutus ja kotiavustajatoiminta**

Valtiollisia kuntoutusrahoja Lieto sai 61 000 euroa ja eri anomuksella lisäksi 4 000 euroa. Näillä Härkätien terveyskeskus kykeni tarjoamaan 34 avokuntoutusta (joista 23 kotona) ja 20 laitoskuntoutusta (mukana 7 puolisoa). Lisärahalla tarjottiin vielä 6 avokuntoutusta.

Yhdistys sai sv-piiriltä kuntoutukseen kaksi paikkaa Muurlaan. Lisäksi saatiin rahallista tukea 8 800 euroa. Yhteensä avustus oli seuraava: kurssit 440 euroa ja rahallinen tuki 8800 euroa eli yhteensä 9 240 euroa. Vuonna 2010 piirin tuki oli 12 200 euroa.

Liedon kunta tuki kuntoutusta 9 000 eurolla ja kotiavustajatoimintaa erillispäätöksellään 8000 eurolla.

Sotainvalidien Liedon osasto osallistui kotiavustajatoimintaan omalla osuudellaan, eli noin 3400 eurolla.

Yhdistys suuntasi kunnan myöntämää kuntoutusrahaa siten, että sillä mahdollistettiin 26 veteraanin välttämätön kuntohoito paikallisessa avokuntoutuslaitoksessa.

Kuntoutukseen käytettiin viime vuonna 8 930 euroa ja virkistykseen noin 10 500 euroa eli yhteensä noin 19 500 euroa.

Kuntoutusta on voitu kehittää niin, että on siirrytty yhä enemmän laitoskuntoutuksesta avokuntoutukseen. Samoin kuntoutuskertojen määrää on voitu nostaa kymmenestä viiteentoista kertaan. Kuntoutusta annettiin 15 hoitokertaa kahdeksalle veteraanille, 10 hoitokertaa yhdeksälle veteraanille ja 5 kertaa kahdelle veteraanille.

Kuntokerho on kokoontunut tiistaisin kirkonkulmalla ja Pahkamäessä 18 kertaa. Ohjaajana on toiminut Reijo Heikkilä. Yleensä niihin on osallistunut kumpaankin 14 - 19 henkilöä.

Säkylän varuskunnassa olemme käyneet kahdesti kuussa keskikesää lukuun ottamatta yhteensä 14 kertaa. Osallistujia on ollut keskimäärin 15 - 25 henkilöä. Ohjaajana on toiminut Eero Alatalo. Liedon kunta on maksanut hänen kustannuksensa. Yhdistys on järjestänyt linja-autokuljetuksen Säkylään. Pääosa kustannuksista on koottu matkustajilta, mutta osa on jäänyt yhdistyksen maksettavaksi.

Saunailtoja on järjestetty Liedon Säästöpankin tiloissa 17 kertaa. Savusaunalla saunottiin 14 kertaa. Naisjaosto on huolehtinut saunakahvien tarjoilusta erittäin hyvin, koska lähes poikkeuksetta on ollut tarjolla erinomaisia kakkuja ja leivonnaisia. Osanottajien määrä on kasvanut keskimäärin jopa 30:een, mikä on varmaan kiitos naisten erinomaisesti hoitamasta tarjoilusta. Kuukauden viimeisen saunaillan yhteydessä on joku henkilö pitänyt noin puolen tunnin alustuksen kaikkia kiinnostavasta aiheesta.

Sotaveteraanikerho on kokoontunut 5 kertaa seurakuntatalolla. Keskimäärin osallistujia on ollut 10 - 15 henkilöä.

Hallitus on puoltanut jäsenten avustushakemuksia terveydenhoidon ja kiinteistöjen parantamiseen ja vastaaviin liittyvissä asioissa.

Yhdistys on tukenut jäseniään palkkaamalla kotiavustajan lähinnä siivouspalveluun. Avustajana on toiminut Tuula Kämäräinen 15.9.2008 alkaen. Hänen vuoden kestävä määräaikainen työsuhteensa uusittiin vuonna 2011.

Avustajalla oli 30 asiakasta (sotaveteraania tai sotaveteraanin puolisoa) viime vuoden aikana. Käyntejä oli kaikkineen 326 kappaletta eli keskimäärin noin 11 kertaa asiakasta kohden. Sotainvalidien osuus oli 19 prosenttia.

Virkistyslomalle Muurlaan osallistuivat Henrik ja Aira Johansson. He olivat tyytyväisiä palveluihin.

Veteraanihautauksia oli 14 kappaletta.

**Kiinteistöasiat**

Korsutuvan savusaunan lämmitys ja vuokraus on hoidettu Korsutupasäätiön toimesta.

Suuri kiitos kuuluu Pertti Peltolalle, ja hänen savusaunatiimilleen.

Kiinteistönhoitajana ja vahtimestarina on toiminut Pertti Peltola kiitettävästi.

Yhdistys sai taloudellista tukea kunnalta 1 100 euroa korsun vesivahingon korjaamiseen. Tilitys on toimitettu kunnalle.

Korsulla pidettiin useammat portti- ja aitatalkoot.

Korsulla pidettiin keväällä siivoustalkoot, joihin osallistui 30 henkilöitä. Naiset tarjoilivat keittoa talkooväelle. Perinne- ja tukijaosto on järjestänyt noin kymmenet talkoot vuoden aikana. Lämmin kiitos kuuluu kaikille vapaaehtoisille talkoolaisille.

**Jäsenistö**

Yhdistyksen jäsenmäärä oli vuoden päättyessä 358, joista tunnuksen omaavia miehiä ja naisia on 70 henkilöä. Puolisojäseniä on 42 henkilöä ja perinne- ja tukijaoston jäseniä 246 henkilöä. Viimeinen iltahuuto tavoitti 14 veteraania.

**Hallinto**

Puheenjohtajana on toiminut Markku Heinonen, varapuheenjohtajana Urho Jalonen ja sihteerinä Tauno Peltola. Jäseninä ovat toimineet Jarmo Ahto, Kullervo Heikkilä, Kerttu Heikkilä Unto Junnila, Väinö Kaukonen, Jouko Koli, Karl Norrgård, Paavo Pitkänen, Jaakko Säteri, Kauko Tomberg, Mika Vuorinen, Aila Peltola, Paula Peltola, Sirkka Säteri, Anja Kaukonen ja Hanna Koli. Hallituksen varajäseninä ovat toimineet Liisa Lahtinen, Kirsti Heinonen, Airi Kapanen, Pirjo Hietakangas ja Laimi Aaltonen. Rahastonhoitajana on toiminut Pirkko Aaltonen ja kiinteistönhoitajana Pertti Peltola.

Hallitus on kokoontunut 9 kertaa. Yhdistys on ollut edustettuna piirin vuosikokouksessa ja piirihallituksen kokouksissa neljä kertaa. Lisäksi on osallistuttu piirin seminaareihin, jäsenrekisterikoulutukseen, veteraaniyhteyshenkilökoulutukseen ja ilmoitustenhankkijoiden tilaisuuksiin. Paljon asioita on sen lisäksi hoidettu erilaisissa tapaamisissa, puhelimessa ja matkoilla asioiden välttämättömään hoitoon liittyen. Jäsenistöä on pyritty palvelemaan kaikenlaisissa asioissa.

Hyvät veljet ja sisaret

Lopuksi saanemme vielä tässä yhteydessä esittää lämpimän kiitoksen edellisen vuoden päätyttyä kaikille veteraaniveljille ja –sisarille sekä perinne- ja tukijaostolle siitä suuresta tuesta, mitä olemme saaneet vastaanottaa. Haluamme myös kiittää kaikkia tukijoitamme, jotka ovat myötävaikuttaneet työntäyteisen vuoden onnistumiseen.

Rivien harventuessa yhteenkuuluvuus tiivistyy. Tarvitsemme yhä konkreettisemmin toistemme tukea.

Yritetään yhä jaksaa yhdessä eteenpäin. Mottomme olkoon edelleen ”Kaveria ei jätetä”.